Ma gevonnis wat jok oor baba se 'ontvoering' | Maroela Media
Die baba kort nadat sy ná die kamstige "ontvoering" teruggevind is. Foto: Ve
Die Durbanse ma wat verlede jaar 'n grootskaalse soektog na haar baba van stapel laat stuur het toe sy voorgegee het dat die baba tydens 'n kaping ontvoer is, is Woensdag in die plaaslike streekshof gevonnis.
Natasha Ramkisson-Kara, woordvoerder van die Nasionale Vervolgingsgesag (NVG), het aan Maroela Media gesê die ma is tot vyf jaar tronkstraf gevonnis. Die hof het gelas dat sy minstens 'n sesde van haar vonnis agter tralies moet deurbring voordat sy in aanmerking kan kom vir parool. Sy sal dus 'n minimum van tien maande tronkstraf uitdien.
Die ma, wie se naam nie genoem mag word nie om die identiteit van haar kind te beskerm, het vroeër skuld erken op aanklagte van dwarsboming van die gereg, bedrog en aflê van 'n valse verklaring.
Volgens Ramkisson-Kara was die baba vroeër in die sorg van die departement van maatskaplike dienste, maar is die kind intussen teruggeplaas in haar biologiese pa se sorg.
Die beweerde "ontvoering" van die baba, wat destyds een maand oud was, het in Maart verlede jaar wyd opslae veroorsaak. Die ma het beweer haar motor, met die baba steeds in die voertuig, is in Greyville gekaap nadat twee gewapende mans haar by 'n winkelsentrum oorval het.
Sy het gesê sy en haar agtjarige seun is tydens die kaping uit die voertuig gegooi, waarna die kapers met die baba weggejaag het. Die voertuig is later verlate op die hoek van Moodie- en Donovanweg in Montclair opgespoor.
'n Reusesoektog na die baba is van stapel gestuur en daar is selfs 'n beloning van R250 000 uitgeloof wat tot die opsporing van die baba kon lei. Die polisie het twee dae later in die vroeë oggendure 'n motor by die Mariannhill-tolplaza naby Pinetown voorgekeer en die baba is ongedeerd in die voertuig gevind.